РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 број: 06-2/171--14

7. јул 2014. године

Б е о г р а д

**ЗАПИСНИК**

**ЧЕТВРТЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ ОДРЖАНЕ 7. јула 2014. ГОДИНЕ**

Седница је почела у 12:00 часова.

Седницом је председавала Весна Марјановић, председница Одбора.

Седници су присуствовали чланови Одбора*:* Милена Турк, Владимир Ђукановић, Мирјана Андрић, Небојша Татомир, Душица Стојковић и Сања Николић.

Седници је присуствовао заменик члана Одбора: Мирко Крлић (заменик Мирјане Андрић.

Седници нису присуствовали чланови Одбора: Милорад Цветановић, Саша Мирковић и Милан Стевановић.

Седници су присуствовали из Министарства културе и информисања: министар културе и информисања Иван Тасовц, државни секретари Саша Мирковић и Дејан Ристић, помоћници министра: Александар Фулгоси, Асја Драча Мунтеан и Ана Вучетић и Игор Јовичић, секретар; из Балканске истраживачке мреже: Тања Максић и Слободан Георгијев.

На предлог председнице Одбора, већином гласова присутних чланова Одбора, утврђен је

Д н е в н и р е д:

1. Активности Министарства културе и и информисања на припреми предлога законских аката у 2014. години;

2. Доношење Одлуке о организовању Првог јавног слушања на тему: *Ауторско право и колективно остваривање ауторског и сродних права драмских, филмских и телевизијских уметника и интерпретатора*.

3. Разно.

На седници Одбора за културу и информисање Скупштине Србије, на предлог министра Ивана Тасовца, присутни су минутом ћутања одали пошту великом глумцу Бори Тодоровићу, који је преминуо данас у Београду, у 84. години.

**Прва тачка Дневног реда –** Разматрање информације Министарства културе и информисања о примени Закона о јавним набавкама и Закона о буџетском систему на установе културе у Републици Србији

Активности Министарства културе и информисања на припреми предлога законских аката у 2014. години представили су министар културе и информисања Иван Тасовац, секретар Министарства Игор Јовичић и државни секретар Министарства Саша Мирковић.

Уводно излагање у поводу разматрања Прве тачке Дневног реда поднео је секретар Министарсств, Игор Јовичић, који је информисао Одбор о плану законодавних активности Министарства културе и информисања у 2014. години. Сходно томе, навео је да ће Министарство обезбедити да се сви предлози законских аката из области културе и информисања нађу у скупштинској процедури до краја децембра 2014. године.

Говорећи о активностима везаним за *Предлог измена и допуна Закона о култури* („Службени гласник РС“, бр.71/79), информисао је народне посланике да је Министар формирао Радну групу чији је задатак да за јавну расправу припреми текст Предлога измена и допуна закона о култури, те да ће рад Радне групе бити фокусиран на следеће теме:

* преиспитивање питања утврђених начела културног развоја и усаглашавање са међународним документима;
* преиспитивање питања утврђеног општег интереса у култури (усаглашавање термина за општи интерс са међународним документима, исправљање терминолошких недостатака, увођење нових области и др.);
* редефинисање појмова културних делатности и културних области (прецизирање разлика између културне делатности и културне области...);
* преиспитивањ садржинских и формалних питања везаних за признање за врхунски допринос у култури (националне пензије);
* стварање адекватних претпоставки за рад Националног савета за културу;
* прецизирање положаја вршилаца дужности директора установа културе и уговора о раду на одређено време;
* прецизирање статуса репрезентативних удружења у култури и
* прецизирање садржинских и формалних питања везаних за буџетско финансирање културе.

Такође, навео је да су у току припреме за доношење *Предлога Закона о изменама и допунама закона о библиотечко-информационим делатностима*, те да је формирана Радна група, која ће се бавити темама из области, а посебно:

* уређењем питања везаних за финансирање матичних функција библиотека и
* поверавањем послова спровођења конкурса Народној библиотеци Србије, како би се створио правни основ за надлежност Народне библиотеке у овој процедури.

Игор Јовичић је навео да је Министарство је формирало и радне групе за израду:

* *Предлога измена и допуна Закона о старој и реткој библиотечкој грађи* („Службени гласник РС“, број 52/11), како би се регулисала питања везана за извоз старе и ретке библиотечке грађе у иностранство:
* *Предлог измена и допуна Закона о културним добрима* („Службени гласник РС“, број 71/94, 52/11-др. закон, 52/11-др. заакон, 99/11 – др. закон) како би се уредила и дефинисала процедура утврђивања и заштите нематеријалног културног наслеђа и надлежности Етнографског музеја за ту врсту културних добара.

Министарство ће, истакао је секретар Министарства, иницирати доношење Закона о архивској служби и архивској грађи, са циљем уређења система заштите архивске грађе као културног наслеђа и документарног материјала, уређења питања њиховог чувања, сређивања и обраде и услова њиховог коришћења, као и многих питања која се тичу ове изузетно важне материје.

*Весна Марјановић*, председница Одбора се захвалила на целовитој Информацији, и навела, да се фокусиране области у значајној мери поклапају са Оквирним планом јавних слушања Одбора у 2014/15. години. Поставила је питање, да ли се решења предвиђених сетом медијских закона усаглашавају са најављеним изменама Закона о раду, у делу који се односи на радни однос запослених у установама културе.

*Владимир Ђукановић*, у својој дискусији осврнуо се на мере које се односе на додатне начине финансирања културе, и подржао идеју да култура „уђе“ у Закон о играма на срећу, али је упозорио на могуће злоупотребе, па је истакао да би такав предлог требало препустити Министарству финансија, као надлежном.

*Иван Тасовац,* министар је, одговарајући на постављена питања, нагласио да Министарство пажљиво прати доношење свих закона који се директно или индиректно тичу културе, иако не може бити подносилац свих закона који се тичу културе и културних посленика, те да је Министарству једино битно да област културе добије место које заслужује како би култура постала стратешки ресурс наше државе. *Култура до сада није била препозната у том контексту и за сада нам је битније да уђемо у то, не толико финансијски, колико да будемо препознати*, закључио је Министар.

*Весна Марјановић* је сугерисала да поред Закона о играма на срећу, треба имати у виду и друге законе који могу да омогуће додатне начине финансирања културе, као на пример: Закон о порезу на добит, Закона о јавним набавкама, Закона о буџетском систему...

*Душица Стојковић*, народна посланица поставила је питање Саши Мирковић, помоћнику Министра: *У вашем интервју од 25. маја 2014. године РТС-у, истакли сте да су Нацрти закона о јавном информисању и електронским медијима послати у Брисел, ради прибављања мишљења Европске комисије, и да очекујете да ће бити окончан дијалог са Европском унијом о та два закона*. Такође, поставила је питање да ли ће бити мењани рокови за излазак државе из власништва у медијима, с обзиром да је истим поводом речено да је девет десетина гласила већ у приватном власништву. На крају, закључила је народна посланица, *мислим да би било логично да сви медији у Србији у догледно време имају истоветну стартну позицију на тржишту, а не да постоје они који су у бољој позицији у односу на велику већину других медија*.

*Саша Мирковић,* одговарајући на питање народоне посланице је навео, да је тешко рећи конкретан датум усвајања тих закона, али да очекује да ће се то догодито до краја ове године. Појаснио је да су нацрти закона о јавном информисању и електронским медијима послати у Брисел, и да очекује да ће брзо бити окончан дијалог са Европском унијом о та два закона. Додао је да ће ускоро у Бриселу бити скрининг за поглавље 10, које обухвата медије, па да ће *искористити ту прилику да утиче да нам се та мишљења и коментари што пре пошаљу назад, како бисмо финализирали нацрте медијских закона,* рекао је Мирковић. Такође, информисао је Одбор да је према новим подацима за 81 медија потребно, у различитим модалитетима, повлачење државног власништва. *Како је код нас регистровано 1300-1400 гласила, то значи да мање од десет посто медија очекује процес приватизације,* и да ће Министарство инсистирати на транспарентности*,* нагласио је помоћник Министра, и закључио да, после усвајања Закона о јавном информисању и медијима, следи доношење подзаконских аката, а један од тих подзаконских аката ће подробније дефинисати модел и начине суфинансирања, путем пројектног финансирања, медијских садржаја који промовишу јавни интерес.

Члан Одбора *Срђан Драгојевић* питао је шта је са Законом о кинематографији, који треба да се мења у Закон о аудиовизуелним делатностима и да ли ће стари Закон о заштити културних добара да укључи бригу о дигитализцији домаћег филмског наслеђа, што није ни постојало када је пре 20 година донет тај закон.

*Министар Иван Тасовац* је одговорио народном посланику, да то јесте у плану, али не за ову годину. *Тема дигитализације је међу нашим приоритетима*. *Предузели смо низ корака да се томе приступи системски. Делим мишљење и о Закону о кинематографији, али прво морамо да донесемо законе о којима је говорио Јовичић и тако створимо предуслове за остале законе у области културе,* рекао је Министар.

**Друга тачка Дневног реда:** Доношење Одлуке о организовању Првог јавног слушања на тему: *Ауторско право и колективно остваривање ауторског и сродних права драмских, филмских и телевизијских уметника и интерпретатора.*

На предлог народних посланика *Срђана Драгојевића* и *Ненада Милосављевића* Одбор је донео одлуку да се 14. јула одржи јавно слушање о ауторским и сродним правима, имајући у виду да измене и допуне овог закона могу да помогну у решавању материјалног статуса глумаца и других извођача, као што је већ делимично регулисано за музичке уметнике.

Народни посланици *Душица Стојковић* и *Владимир Ђукановић* су предложили да се на јавно слушање позову представници правног факултета Универзитета у Београду или Нишу, који се баве облашћу и представници Завода за интелектуалну својину.

Председница Одбора је позвала Министра културе и информисања да са сардницима учествује на овом јавном слушању. Министар културе и информисања Иван Тасовац је на седници потврдио долазак на јавно слушање.

Седница је завршена у 13:00 час.

Тонски снимак чини прилог овом записнику.

СЕКРЕТАР ОДБОРА ПРЕДСЕДНИЦА ОДБОРА

Мила Ђорђевић **Весна Марјановић**